Be Iesu e ranga lenina me poeiena,
“Alia u ruein grep hamana,
ne Tamar a katuun terena kuin grep.
Nonei e luba nena a man hikalanin grep i tar tema hua nei.
A mamana hikalan te huana nonei e kato hagogoso sile neien tego hua hapara lel uen.
Alimiou i kato hagogoso hakapa raia ti hengo haniga mena milimiou u raranga ti hatei rai lia limiou.
Alimiou go ka gono memou lia ba lia te ka gono has mera goulimiou.
A hikalan ema antunan hua pepeisa nei.
Nonei ega rokoto noa hasia i tuenreina u ruei bate töan huana.
Na e markato has uana iesana i tamilimiou.
Alimiou ema antunan katoemi ta markato ta niga tegoma ka gono mena milimiou alia.
“Alia u ruei na limiou u hikalan.
A hikalan e töatöa sila na te ka uanen turu ruei,
ba nonei te töan hua haparana.
Na e markato has uana iesana i tamilimiou.
Te ka gono memia limiou alia balia teka gono has mera goulimiou,
ba limiou te töan kato hanigemiou a manka te ngilena e Sunahan.
Kaba te laba namia limiou alia,
ba limiou tema antunan kato nami ta töa ta ka te ngilena e Sunahan.
A katuun tema ka gono menei lia e ba nariou.
Nonei e here nei a hikalanin ruei te langona.
A man hikalan teka e gono raier bate lapo raria turu tula bate haats raier.
Te ka gono memia limiou alia na te hengo hanige mia limiou u ranga i tar,
rangata naiam ta ka te ngile milimiou ba limiou te lue moien.
Pöata te katoe mia limiou a markato a niga ba man markato teka te soloseiena e Tamar,
ba limiou te haröto has namiou alimiou u katunun tsitsilo hamana i tar.
“Alia e ngil koru ragou limiou temar ngil koru has menanei lia e Tamar.
Na limiou go ka gonon töa has memou lia ba lia te ngil nitöa ragou limiou.
Te hengon töa namoua limiou u raranga i tar ba lia te ngil koru noahas ragou limiou,
tu mar hengo has mei lia u raranga tere Tamar,
be Tamar te ngil koru hase noulia.
Alia e hatei ragu lei limiou u ranga teka ba nisasaala i tar te kauana i tamilimiou ba nisasaala i tamilimiou te onoto hakapa nitöana.
Alia e hatei ragou limiou:
hiangilngil uaiam temar ngil has mera gilia limiou.
E möa tu ngil tega antunaia turu ngil te mate sil menanei a töa katuun u katuun i tanen,
nonei e haröto nena nonei e ngil koru ranen.
E möa noahas tu ngil tega antunaia turu mar ngil teka.
Na te hengo hanige mia limiou u raranga i tar,
alimiou u katuun i tar.
Alia ema ngö lel ragi limiou u katunun kui,
taraha a katunun kui ema atei sile nei a ka te katoena a katuun te hakuie nen.
Kaba alia e ngö tala ragi limiou u katuun hamatskö i tar,
taraha alia u hatei hakapa railimiou a man raranga hoboto te hateia lia e Tamar.
Alimiou uma hopö kap nami lia kaba alia tu hopö kap raiou limiou.
Na lia u tus raiou limiou tego tataala uaiam limiou bate katoe miou u ngil tere Sunahan.
Be Tamar te hala ranoui limiou a manka te singo sile moua limiou tara solor i tanen.
Na lia e hatei ragi limiou u raranga teka ba limiou te hia ngilngil miou.”